SL Uradni list Evropske unije C 145/15

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 145/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

ZAHTEVEK ZA ODOBRITEV SPREMEMBE V SKLADU S PRVIM PODODSTAVKOM ČLENA 53(2) UREDBE (EU) št. 1151/2012

„ROCAMADOUR“

št. EU: FR-PDO-0305-01275 – 12.11.2014

ZOP ( X ) ZGO ( )

1. Skupina vložnikov in pravni interes

Syndicat des Producteurs de Fromages Rocamadour Maison de l’Agriculture du Lot 430, avenue Jean Jaurès B.P. 199 46004 Cahors Cedex FRANCIJA Tel. +33 565232221 Faks +33 565232219 E-naslov: contact@aoc-rocamadour.com

Skupina, ki jo sestavljajo izdelovalci sira „Rocamadour“ (proizvajalci, predelovalci in zorilnice), ima upravičeni interes za vložitev zahtevka.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☐

—

☒

—

☒

4. Vrsta sprememb

—

☒

—

☐

5. Spremembe

Opis proizvoda

Za izboljšanje opredelitve proizvoda se ji doda organoleptičen opis sira „Rocamadour“. Poleg tega se v poglavje „Opis proizvoda“ doda pridevnik „razbrazdan“ v zvezi s skorjo sira, da se poglavje v enotnem dokumentu uskladi z ustreznim poglavjem v specifikaciji.

Dokazilo o poreklu

Ob upoštevanju sprememb nacionalnih zakonov in predpisov se poglavje „Dokazila o izvoru proizvoda z geografskega območja“ prečisti ter v njem združi zlasti deklarativne obveznosti in vodenje registrov v zvezi s sledljivostjo proizvoda in spremljanjem proizvodnih razmer.

Predvidi se zlasti izdajanje dovoljenj gospodarskim subjektom, ki izpolnjujejo zahteve iz specifikacije za označbo, za katero so zaprosili. Poleg tega se ta postavka dopolni z več določbami o registrih in deklarativnih dokumentih, ki zagotavljajo sledljivost in preverjanje skladnosti proizvodov z zahtevami specifikacije.

Podrobno se določi, da se nadzor nad proizvodi izvaja z vzorčenjem ob zaključku obdobja zorenja.

Metoda pridobivanja

Da bi se razjasnile nekatere določbe o metodi pridobivanja, se podrobno določi naslednje:

— Podrobno se določi, da se beseda „koza“ uporablja za vse koze, ki so vsaj enkrat povrgle. To pojasnilo olajša postopke nadzora.

— Pogoji za krmljenje koz se bolj podrobno določijo s tem, da se navede, da — pašne površine vključujejo resavo, gozdove in panjevce, — delež posušene krme v krmi, ki jo dobijo koze, ne sme presegati 20 % skupne suhe snovi. Poleg tega se dovoljena krma in koncentrirana krmila določijo v obliki seznama. Črta se tudi zdaj že pretečeni rok za začetek veljavnosti prepovedi fermentirane krme.

— Določba o možnosti odobritev začasnih odstopanj v primeru izjemnih okoliščin se črta, saj ta določba ni več primerna.

— Gensko spremenjeni proizvodi so v prehrani živali prepovedani, prav tako pa se prepove njihovo zasajevanje na kmetijskem gospodarstvu, da se tako zagotovijo na eni strani povezava z območjem in na drugi strani tradicionalne tehnike krmljenja.

— Podrobno se določijo pravila za gnojenje zemljišč, na katerih se proizvaja krma za koze, saj se lahko zaradi uporabe organskih gnojil spremeni rastlinska sestava krmnih in pašnih površin. Z navedenimi pravili se omogočata ohranitev raznovrstnega naravnega rastlinstva in povezava z geografskim območjem: „Dovoljena so samo organska gnojila, in sicer kompost, gnoj, gnojevka, gnojnica kmetijskega izvora in iztoki iz sirarn ter organska gnojila, ki niso kmetijskega izvora, kot so blato iz čistilnih naprav ali stranski proizvodi in zeleni odpadki, a tudi za njih veljajo navedeni pogoji za gnojenje. Organska gnojila izvirajo z območja označbe porekla. Pri vsakem raztrosu organskega gnojila, ki ni kmetijskega izvora, se po parcelah za vsako posamezno pošiljko (tovornjak, cisterna itd.) izvaja analitsko spremljanje patogenov, težkih kovin in sledi organskih spojin, določenih s predpisi. Raztros organskega gnojila, ki ni kmetijskega izvora, je na površinah kmetijskega gospodarstva dovoljen, vendar ga je treba takoj zakopati in upoštevati veljavne predpise v zvezi z nekaterimi omejitvami, zlasti v zvezi z datumi, zaščitenimi parametri in količinami …“

— Določi se, da se molža izvaja dvakrat dnevno v molzišču z molznimi stroji, s katerimi se molzejo vse koze, in da delovanje naprav za molžo pregleda odobreni strokovnjak.

— Da se ohrani kakovost odcejene sirnine, se natančno določijo razmere, v katerih se skladišči. Proizvajalec jo lahko na temperaturi, nižji od 6 °C, in za največ 72 ur skladišči, če izvaja molžo z zamikom ali preden sirnino zamrzne oziroma dostavi obrtniku. Sirnina mora biti v obdelavi v 48 urah po dostavi obrtniku.

— Pogoji za zamrzovanje sirnine se natančno določijo, da se postopek standardizira. Sirnina se lahko zamrzne po odcejanju in pred soljenjem najkasneje 72 ur po koncu odcejanja, če se pri pristojnih službah za to pridobi zdravstveno odstopanje. Sirnina se zamrzne v največ 5 cm debelih diskih, ki se med zamrzovanjem ne smejo dotikati, da se zagotovi kroženje zraka. V manj kot 12 urah mora temperatura v središču diskov doseči –12 °C. Kadar se zamrzovanje in shranjevanje zamrznjene sirnine izvaja v gospodinjskih zamrzovalnikih, morajo biti ti v sirarni ali v prostoru z neposrednim dostopom v sirarno. V tem primeru sta potrebna najmanj dva zamrzovalnika: eden za zamrzovanje, drugi za shranjevanje. Ti zamrzovalniki se uporabljajo samo za zamrzovanje in shranjevanje sirnine in ne smejo vsebovati nobenega drugega živila. Zamrznjena sirnina se lahko hrani največ 10 mesecev. Zamrzovanje lahko poteka pri proizvajalcu, obrtniku ali v hladilnici. Kadar zamrzovanje poteka v hladilnici, se embaliranje sirnine izvaja pri proizvajalcu pred odpremo.

— Da bi se olajšal nadzor, se določi dovoljena vsebnost natrijevega klorida na težo sirnine med 0,6 in 0,8 % in velja za dodani natrijev klorid (in ne za celotno vsebnost natrijevega klorida).

— Določi se, da se staranje izvaja v posebnem prostoru, s čimer se ohrani naravna in posebna flora, ki je potrebna za razvoj organoleptičnih lastnosti sira „Rocamadour“.

Označevanje

Sklicevanje na navedbo „appellation d’origine contrôlée“ se črta. Doda se zahteva, da se doda tako navedba „zaščitena označba porekla“ kot znak ZOP Evropske unije.

Drugo:

Besedilo v postavki „Povezava“ se izboljša tako, da se jasno navede povezava med značilnostmi sira „Rocamadour“, geografskim območjem in strokovnim znanjem.

V zvezi z nadzorom nad specifikacijami ZOP „Rocamadour“ se določi, da se izvaja v skladu z nadzornim načrtom, ki ga pripravi nadzorno telo. Kontaktni podatki nadzornih organov se posodobijo.

Ob upoštevanju sprememb nacionalnih zakonov in predpisov je postavka „Nacionalne zahteve“ predstavljena v obliki tabele z glavnimi točkami, ki jih je treba preveriti, referenčnimi vrednostmi in metodo ocenjevanja.

ENOTNI DOKUMENT

„ROCAMADOUR“

št. EU: FR-PDO-0305-01275 – 12.11.2014

ZOP ( X ) ZGO ( )

1. Ime

„Rocamadour“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Rocamadour“ je majhen kozji sir iz surovega polnomastnega mleka z mehkim testom, ki nastane s počasno koagulacijo, in razbrazdano skorjo nekoliko žametnega videza, ki je sprijeta s testom, bele do smetanaste ali temno bež barve.

Sir se prodaja v obliki sploščenega valja, ki tehta približno 35 gramov.

Po končanem sušenju vsebuje 45 % maščobe, skupna teža suhe snovi pa ne sme biti manjša od 14 gramov na enoto sira. Zorenje mora skupaj trajati najmanj šest dni od dneva, ko je bil sir odstranjen iz oblikovala.

Testo je prožno in se mora pod pritiskom rahlo upogniti. V ustih je „Rocamadour“ kremast, tj. testo je lahko mazljivo in se lepo razprostre po ustni votlini. Je tudi topljiv. Skorja in testo sta homogena, tj. z občutkom podobne konsistence v ustih.

3.3 Krma (samo za proizvode živalskega izvora) in surovine (samo za predelane proizvode)

Ker kmetijski viri na območju ne morejo povsem pokriti potreb živali, skupna dnevna krma vsebuje vsaj 80 % živil, proizvedenih znotraj geografskega območja.

Krmo sestavljajo trava, seno iz trajnega ali začasnega travinja, slama in letne krmne rastline, razen kapusnic. Delež posušene krme v krmi, ki jo dobijo koze, ne sme presegati 20 % skupne suhe snovi.

V prehrani koz je prepovedana uporaba fermentirane krme.

Delež koncentriranih krmil v dnevni skupni krmi, ki jo dobijo koze, mora biti manjši od 30 % skupne suhe snovi. Dovoljena koncentrirana krmila so določena v obliki pozitivnega seznama.

V prehrani živali so dovoljene samo rastlinske vrste, stranski proizvodi in dopolnilne krmne mešanice iz gensko nespremenjenih proizvodov.

Zasajevanje gensko spremenjenih rastlin je prepovedano na vseh površinah kmetijskega gospodarstva, na katerih se proizvaja mleko za predelavo v oznako porekla „Rocamadour“. Ta prepoved velja za vse rastlinske vrste, s katerimi se lahko hranijo živali na kmetijskem gospodarstvu, in za vse rastlinske vrste, ki bi jih lahko kontaminirale.

Za izdelavo sira se uporablja kozje mleko, pridobljeno izključno iz čred koz alpske ali sanske pasme oziroma križancev teh pasem.

Poleg mlečnih surovin sme mleko vsebovati oziroma so mu med proizvodnim postopkom lahko dodane samo naslednje sestavine, pomožna tehnološka sredstva ali aditivi: sirilo, neškodljive kulture bakterij, kvasovk in plesni ter sol.

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja mleka, predelava in zorenje sirov potekajo na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Siri „Rocamadour“ so označeni z etiketo s premerom najmanj 4 cm, na kateri je navedena zaščitena označba porekla „Rocamadour“, napis „zaščitena označba porekla“ in znak ZOP Evropske unije.

Vendar se lahko serije več enot sira, ki se na kraju proizvodnje zapakirajo v eno samo embalažo in so namenjene prodaji končnemu potrošniku na samopostrežnih oddelkih veleblagovnic, označijo z eno samo etiketo.

Poleg tega je treba pri neposredni prodaji na kmetiji ali tržnici, ki jo opravi proizvajalec ali katera koli druga oseba, za katero neposredno odgovarja, vsako prodajno enoto sira označiti z vsaj eno etiketo. Ustrezno mora biti z naslednjimi elementi označen tudi prodajni prostor: naziv proizvajalca in/ali zorilnice, naslov kraja proizvodnje in/ali zorenja, ime označbe in napis „zaščitena označba porekla“.

4. Jedrnata opredelitev geografskega območja

Geografsko območje se razprostira na t. i. območju „Causses“, tj. visoke kraške planote v južni in zahodni Franciji, ki ima središče v departmaju Lot in ga deloma pokriva, poleg tega pa pokriva tudi dele departmajev Aveyron, Corrèze, Dordogne in Tarn-et-Garonne.

Departma Aveyron : občine Ambeyrac, Balaguier-d’Olt, La Capelle-Balaguier, Causse-et-Diège, Foissac, Martiel, Montsalès, Ols-et-Rinhodes, Sainte-Croix, Salvagnac-Cajarc, Saujac in Villeneuve.

Departma Corrèze : občine Chartrier-Ferrière, Chasteaux, Estivals, Nespouls in Turenne.

Departma Dordogne : občine Archignac, Borrèze, La Cassagne, Cazoulès, Chavagnac, La Dornac, Jayac, Nadaillac, Orliaguet, Paulin, Peyrillac-et-Millac, Saint-Amand-de-Coly in Salignac-Eyvigues.

Departma Lot : kantoni Cahors Nord-Ouest, Cahors Nord-Est, Cahors Sud, Cajarc, Catus, Gramat, Labastide-Murat, Lauzès, Limogne-en-Quercy, Livernon, Luzech, Martel, Saint-Germain-du-Bel-Air, Saint-Géry in Souillac ter občine Albiac, Anglars (samo del občine, ki leži zahodno od črte, ki jo oblikujeta departmajska cesta 940 in potok Lascurades), Anglars-Nozac, Arques, Aujols, Autoire, Aynac, Bach, Bagat-en-Quercy, Béduer, Belmontet, Belmont-Sainte-Foi, Le Boulvé, Le Bourg (samo del občine, ki leži zahodno od črte, ki jo oblikujeta državna cesta 140 in departmajska cesta 940), Calès, Carennac, Cézac, Cieurac, Condat, Cremps, Dégagnac, Escamps, Fajoles, Fargues, Faycelles, Flaujac-Poujols, Floressas, Gindou, Gintrac, Gourdon, Grézels, Issendolus, Laburgade, Lacapelle-Cabanac, Lacapelle-Marival (samo del občine, ki leži zahodno od črte, ki jo oblikujeta departmajski cesti 940 in 218), Lalbenque, Lamothe-Fénelon, Lascasbanes, Lavercantière, Lhospitalet, Loubressac, Loupiac, Mauroux, Mayrinhac-Lentour, Nadaillac-de-Rouge, Payrac, Les Quatre-Routes, Reilhaguet, Pern, Prudhomat, Rampoux, Le Roc, Rouffilhac, Rudelle, Rueyres, Saignes, Saint-Cirq-Souillaguet, Saint-Clair, Saint-Jean-Lagineste, Saint-Jean-Lespinasse, Saint-Matré, Saint-Michel-Loubéjou, Saint-Médard-de-Presque, Saint-Pantaléon, Saint-Projet, Salviac, Saux, Sérignac, Strenquels, Thédirac, Thémines, Théminettes, Touzac, Vaylats in Le Vigan.

Departma Tarn-et-Garonne : občine Caylus, Lacapelle-Livron, Loze in Saint-Projet.

5. Povezava z geografskim območjem

5.1 Značilnosti geografskega območja

(a) Naravni dejavniki

Za ozemlje iz označbe, ki zajema kmetijske regije visokih kraških planot in dolin rek Lot, Dordogne in Célé, vzhodni del regije Bouriane, zahodni del Limargue in severni del Quercy Blanc in Causses du Quercy, je značilna apnenčasta podlaga, na kateri vsa voda izgine v globokih požiralnikih in škrapljah.

Ta podlaga daje regiji pust in suh videz nerodovitnih tal.

V naravnem rastlinju v tej regiji očitno prevladuje puhasti hrast, značilen za suha in apnenčasta območja. To prispeva k večinoma odprti pokrajini, v kateri se izmenjujejo skupine majhnih in zgrbančenih dreves ter borni suhi travniki, značilni za visoke kraške planote. Področje je poleti le redko pokrito s suhim grmičevjem in travo.

(b) Človeški dejavniki

„Rocamadour“ sodi med najstarejše proizvode lokalnega porekla v departmaju Lot in njegovi okolici, kot je izpričano v besedilu zakupne pogodbe med krajevnim fevdnim gospodom škofom iz Evreuxa in njegovimi podložniki iz leta 1451, v katerem je določena desetina v siru z imenom „fromage de Rocamadour“.

Še dandanes je lokalno znanje proizvajalcev sira „Rocamadour“ jasno izraženo med celim postopkom pridelave.

Koze se krmijo s krmo, ki prihaja pretežno iz geografskega območja, uporaba krme v dehidrirani obliki in koncentriranih krmil pa je omejena, tako da krma, pridelana na geografskem območju, predstavlja najmanj 80 % vnosa.

Proizvajalci uporabljajo izključno surovo polnomastno kozje mleko. Zorenju mleka s hitro usiritvijo sledi počasna mlečna koagulacija, ki traja najmanj 20 ur. Temu koraku sledi počasno odcejanje, iz katerega se pridobi vlažna sirnina (vsebnost suhe snovi ob oblikovanju višja od 31 %).

Sirnina se nato osoli z gnetenjem in položi v majhna oblikovala s premerom 60 mm in višino 16 mm.

Proizvodni postopek se nadaljuje z zorenjem, ki vključuje najmanj 24-urno sušenje pri precej visoki temperaturi in nato skladiščenje v kleti pri določeni temperaturi in vlažnosti.

5.2 Posebnosti proizvoda

„Rocamadour“ je majhen kozji sir iz surovega polnomastnega mleka v obliki ploščka, ki tehta približno 35 g in ima majhno težo suhe snovi (najmanj 14 gramov na enoto sira).

Njegova skorja je žametnega videza.

V ustih je „Rocamadour“ kremast, njegova skorja in testo pa imata topljivo ter homogeno teksturo.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Značilno suho geografsko območje je posebej primerno za kozjerejo. V kozjerejskih tehnikah, s katerimi se proizvaja mleko za sir „Rocamadour“, ima posebno mesto prehrana z izvorom na geografskem območju. Ta prehrana je bogata s krmo in omogoča proizvodnjo mleka s posebno floro, ki se med proizvodnjo sira ohrani z uporabo mleka v surovem stanju.

Gliva Geotrichum daje siru „Rocamadour“ njegov žametni videz. Njenemu razvoju so naklonjene precej vlažna sirnina, ki se pridobi s počasnim odcejanjem, in temperaturne in vlažnostne razmere v kleti za zorenje sira.

To odcejanje in zorenje, ki poteka v dveh zaporednih korakih, imata kot posledico tudi majhno vsebnost suhe snovi v končnem proizvodu.

Razmere, v katerih se sir odceja in zori, pomagajo razložiti prisotnost skorje na površini in tudi kremasto, topljivo in homogeno teksturo skorje in testa, značilno za „Rocamadour“; homogenost je povezana tudi z uporabo polnomastnega mleka.

Okrogla in ploščata oblika in nizka teža sira so rezultat tradicionalne uporabe oblikoval s posebnim premerom in debelino.

Tako vse značilnosti geografskega območja ter vsi naravni in človeški dejavniki prispevajo k proizvodnji sira „Rocamadour“.

Sklic na objavo specifikacije proizvoda

(drugi pododstavek člena 6(1) te uredbe (2))

https://info.agriculture.gouv.fr/gedei/site/bo-agri/document_administratif-ab406329-e35e-4155-adb7-c276fbba1221/telechargement

(1) UL L 343, 14.12.2012, str. 1.

(2) Glej opombo 1.